b'\n_START_ARTICLE_\n\xc3\x98stsibirsk laika\n_START_SECTION_\nOpprinnelse og alder\n_START_PARAGRAPH_\nDen \xc3\xb8stsibirske laikaen er den mest \xc3\xb8stlige av de fire laikaene og stammer fra omr\xc3\xa5det mellom Jenisejelven og Stillehavet. Tidligere har nesten alle folkeslag i dette enorme omr\xc3\xa5det sin egen lokale laika, men under den russiske kynologiske konferansen i 1949 ble det bestemt at alle laikavariantene i dette omr\xc3\xa5det skulle sl\xc3\xa5s sammen til en rase og kalles \xc3\xb8stsibirsk laika._NEWLINE_I hovedsak var det de fem laikaene Evenki laika, Irkutsk laika, jakutisk laika, Amurlaika og Tofolar laika som dannet grunnlaget for den nye rasen. Amurlaikaen, som stammer fra grenesestr\xc3\xb8kene mot Kina, ble valgt som idealtype. Dette var en meget allsidig jakt- og trekkhund, men yrkesjegerne var bare interessert i jaktegenskapene og stilte seg negative til fors\xc3\xb8ket med \xc3\xa5 gj\xc3\xb8re rasen mer enhetlig eksteri\xc3\xb8rmesig. Selv om det ble gjort fors\xc3\xb8k p\xc3\xa5 \xc3\xa5 f\xc3\xa5 til dette ogs\xc3\xa5 senere, har man ikke lyktes i s\xc3\xa6rlig grad. Evenki laika er den varianten som har influert mest p\xc3\xa5 typen, selv om ogs\xc3\xa5 Irkutsk laika har v\xc3\xa6rt betydningsfull for utviklingen. Derfor er den \xc3\xb8stsibirske laikaen mindre homogen som rase enn de tre andre anerkjente laikarasene. Manglende homogenitet har f\xc3\xb8rt til at to varianter ble skilt ut som egne raser, nemlig jakutisk laika og tsjukotisk laika, som begge er fysisk st\xc3\xb8rre og har kraftigere pels en de andre. Det er forventet at disse i l\xc3\xb8pet av perioden 2009\xe2\x80\x932015 vil oppn\xc3\xa5 internasjonal anerkjennelse. Ogs\xc3\xa5 Kamtjatka laika skiller seg fra idealtypen, men denne varianten har til n\xc3\xa5 ikke oppn\xc3\xa5dd lokal status som egen rase._NEWLINE_P\xc3\xa5 begynnelsen av 1900-tallet var det stor interesse i Russland for \xc3\xa5 klassifisere de forskjellige laikatypene, og samtidig bevare egenskapene som en allsidig jakthund. Fyrst Shirinski-Shimatov samlet inn et stort antall jaktlaikaer fra det europeiske Russland og Sibir, og delte dem inn etter eksteri\xc3\xb8rmessige kriterier. Arbeidet ble fortsatt etter annen verdenskrig._NEWLINE_De f\xc3\xb8rste hundeutstillingene fant sted p\xc3\xa5 begynnelsen av 1900-tallet, og jegerorganisasjonene gikk i spissen for utviklingen av rasene. En kynologisk konferanse inndelte i 1947 laikaene i fem raser, men dette ble ikke godkjent av laikatilhengerne. Det var f\xc3\xb8rst ved konferansen i 1949 at man kom frem til dagens fire raser: vestsibirsk laika, \xc3\xb8stsibirsk laika, russisk-europeisk laika og karelsk\xe2\x80\x93finsk laika (den siste ikke akseptert av FCI).\n_START_SECTION_\nUtseende, anatomi og fysikk\n_START_PARAGRAPH_\n\xc3\x98stsibirsk laika er litt st\xc3\xb8rre en vestsibirsk laika, men ligner ellers mye p\xc3\xa5 denne. Hodet er kileformet og ganske spisst, med svakt markert stopp. Snutepartier er forholdsvis langt og kraftig. \xc3\x98rene er triangul\xc3\xa6re, sv\xc3\xa6rt r\xc3\xb8rlige og st\xc3\xa5ende. Kraftig, muskul\xc3\xb8s kropp og markert manke. Bred og dyb brystkasse og vel opptrukket buklinje. Kort lend, som er en aning sluttet. Muskul\xc3\xb8s rygg. Muskul\xc3\xb8se bein og kraftig benstamme, med ovale kompakte labber. Halen b\xc3\xa6res over rygglinjen i en bue eller tett ringlet mot l\xc3\xa5ret eller lendet._NEWLINE_Pelsen er hard og slett. Kort p\xc3\xa5 hodet og \xc3\xb8rene, men ellers noe lenger og litt mer strittende. Semi-lang rundt halsen, manken og p\xc3\xa5 buken. Tett underull. Fargen er salt og pepper, hvit, gr\xc3\xa5, sort, r\xc3\xb8d og brun i alle nyanser, herunder ogs\xc3\xa5 med flekker. Sm\xc3\xa5 flekker, s\xc3\xa5kalte \xc2\xabticks\xc2\xbb er tillatt p\xc3\xa5 bena._NEWLINE_Skulderh\xc3\xb8yden hos hannhunder er ca. 55-63 cm, og hos tisper ca. 53-61 cm. Vekten ligger normalt omkring 30 kg, avhengig av kj\xc3\xb8nn og generell st\xc3\xb8rrelse.\n_START_SECTION_\nBruksomr\xc3\xa5de\n_START_PARAGRAPH_\n\xc3\x98stsibirsk laika er en jakthund med stor jaktlyst, men den er ogs\xc3\xa5 en god kl\xc3\xb8vhund, trekkhund og vakthund. I hjemlandet brukes denne laikaen f\xc3\xb8rst og fremst som jakthund p\xc3\xa5 skogsfugl og mindre pelsdyr som ekorn, m\xc3\xa5r, r\xc3\xb8yskatt og mink, samt st\xc3\xb8rre vilt som elg, reinsdyr, bj\xc3\xb8rn og villsvin. I Norden brukes denne laikaen f\xc3\xb8rst og fremst som l\xc3\xb8shund p\xc3\xa5 elgjakt, men den kan ogs\xc3\xa5 stille bj\xc3\xb8rn og gaupe. Nordmenn bruker den b\xc3\xa5de som l\xc3\xb8s- og bandhund._NEWLINE_I hjemlandet lovprises laikaen for sin allsidighet og tette kontakt med jegeren, mens man i Norge premierer og avler p\xc3\xa5 spesialister \xe2\x80\x93 elghunder som ikke skal v\xc3\xa6re altfor kontakts\xc3\xb8kende.\n_START_SECTION_\nLynne og v\xc3\xa6rem\xc3\xa5te\n_START_PARAGRAPH_\n\xc3\x98stsibirsk laika er en livlig, v\xc3\xa5ken og stabil hund med jevt godt gemytt. Den skjeller ofte og er gjerne mistenksom ovenfor fremmede. Den trenger mye mosjon for \xc3\xa5 trives maksimalt, og passer derfor best som familiehund for aktive friluftsfolk og jegere. Instinktene til \xc3\x98stsibirsk Laika er \xc3\xa5 jage og spore andre dyr. Man b\xc3\xb8r derfor v\xc3\xa6re seg var med \xc3\xa5 g\xc3\xa5 til anskaffelse av en hund av denne rasen om en ikke har mulighet til \xc3\xa5 leve opp til forpliktelsene som ligger implisitt her. \xc3\x98stsibirsk Laika er samtidig den roligste av de fire anerkjente russiske laika hundene, og er ikke kjent for \xc3\xa5 v\xc3\xa6re aggressiv mot andre mennesker, men kan trenes til \xc3\xa5 bli det som vakthund.\n_START_SECTION_\nAnnet\n_START_PARAGRAPH_\nPelsen krever normalt vedlikehold. Rasen regnes som sunn. Passer d\xc3\xa5rlig som \xc2\xabinnehund\xc2\xbb.'